ОФОРМЯНЕ НА СРОЧНИ, ГОДИШНИ И ОКОНЧАТЕЛНИ ОЦЕНКИ В СРЕДНИТЕ УЧИЛИЩА

Статус на процедурата: актуална

Нормативна уредба
Наредба № 3 от 15 април 2003 г. за системата на оценяване (Наредба № 3 от 15 април 2003 г.)
чл. 137а от Правилника за прилагане на Закона за народната просвета (ППЗНП)

Юридическа характеристика
Настоящата процедура има за цел да изложи нормативните изисквания и да даде практически указания на учителите в средните училища по отношение оформянето на срочни, годишни и окончателни оценки на учениците, отразяването им в съответната училищна документация и спазването на установените срокове.

Осъществяване на процедурата
I. Оформяне на срочни оценки
1. Срочната оценка се оформя по преценка на учителя, като се отчитат знанията и уменията на ученика върху учебното съдържание, изучавано през учебния срок, и при вземане предвид на текущите оценки.
Срочна оценка се формира само за учебните предмети, които по учебен план се изучават с повече от един учебен час седмично (чл. 20, ал. 1 и 2 от Наредба № 3 от 15 април 2003 г.).
Срочната оценка се оформя не по-рано от една учебна седмица преди приключване на съответния учебен срок (чл. 20, ал. 5 от Наредба № 3 от 15 април 2003 г.).
2. Случаи, в които не се поставя срочна оценка:
а) по учебните предмети, изучавани в I - IV клас; за резултатите от обучението по всички учебни предмети, изучавани в тези класове, се формира обща годишна оценка само с качествен показател (чл. 20, ал. 3, чл. 22, ал. 5 и 6 от Наредба № 3 от 15 април 2003 г.);
б) по производствена практика (чл. 20, ал. 3 от Наредба № 3 от 15 април 2003 г.);
в) за учебен предмет, който по учебен план се изучава с един учебен час седмично и през двата учебни срока, както и по производствена практика, се формира само годишна оценка при вземане предвид на текущите оценки (чл. 22, ал. 2 от Наредба № 3 от 15 април 2003 г.);
г) по учебния предмет "Физическо възпитание и спорт" за ученици, освободени по здравословни причини от изучаването му, за време, което не позволява поставяне на минималния задължителен брой текущи оценки по чл. 11а, ал. 1, т. 5 от Наредба № 3 от 15 април 2003 г. (чл. 20, ал. 4 от Наредба № 3 от 15 април 2003 г.).
II. Оформяне на текущи оценки
Наредба № 3 от 15 април 2003 г. регламентира минималния задължителен брой текущи оценки за всеки учебен срок, които ученикът трябва да има за оформяне на срочна оценка. Броят текущи оценки по съответния предмет се определя в зависимост от седмичния брой часове по предмета, заложени в учебния план, а именно:
- за учебен предмет, който по учебен план се изучава с четири и повече учебни часове седмично - две оценки от устни изпитвания и три оценки от писмени и/или практически изпитвания;
- за учебен предмет, който по учебен план се изучава с три учебни часа седмично - две оценки от устни изпитвания и две оценки от писмени и/или практически изпитвания;
- за учебен предмет, който по учебен план се изучава с два учебни часа седмично - две оценки от устни изпитвания и една оценка от писмено или практическо изпитване, с изключение на производствена практика;
- за учебен предмет, който по учебен план се изучава с един учебен час седмично - една оценка от устно изпитване и една оценка от писмено или практическо изпитване;
- по учебния предмет "Физическо възпитание и спорт" и по учебна практика - три оценки от практически изпитвания.
Минималният брой текущи оценки за всеки учебен срок за ученици, които имат засягане на моториката на горните крайници вследствие на детска церебрална парализа, физически увреждания и/или малформации, е:
- за учебен предмет, който по учебен план се изучава три и повече учебни часа седмично - четири оценки от устни изпитвания;
- за учебен предмет, който по учебен план се изучава с два учебни часа седмично - три оценки от устни изпитвания (чл. 11а от Наредба № 3 от 15 април 2003 г.).
III. Оформяне на годишна оценка
Годишната оценка се оформя от учителя по съответния учебен предмет, като се имат предвид знанията и уменията на ученика върху учебното съдържание, изучавано през учебната година, и при съобразяване със срочните оценки (чл. 22, ал. 1 от Наредба № 3 от 15 април 2003 г.).
Годишната оценка по учебните предмети, които се изучават с един час седмично и през двата учебни срока, както и по производствена практика, се формира, като се вземат предвид текущите оценки на ученика през учебната година.
За учебен предмет, който по учебен план се изучава с един учебен час седмично и през двата учебни срока, както и по производствена практика, се формира само годишна оценка при вземане предвид на текущите оценки (чл. 22, ал. 2 от Наредба № 3 от 15 април 2003 г.).
За учебен предмет, който по учебен план се изучава само в един учебен срок с един учебен час седмично, се формира само годишна оценка при вземане предвид на текущите оценки (чл. 22, ал. 3 от Наредба № 3 от 15 април 2003 г.).
За учебен предмет, който по учебен план се изучава с един учебен час седмично в един от двата учебни срока, годишната оценка се формира при вземане предвид на текущите оценки от единия учебен срок и срочната оценка от другия учебен срок (чл. 22, ал. 4 от Наредба № 3 от 15 април 2003 г.).
За резултатите от обучението по всички учебни предмети, изучавани в I клас, се формира обща годишна оценка само с качествен показател (чл. 22, ал. 5 от Наредба № 3 от 15 април 2003 г.).
Годишните оценки по учебните предмети, изучавани във II - IV клас, се оформят от учителя, като се отчитат знанията и уменията на учениците върху учебното съдържание, изучавано през учебната година, при вземане предвид на текущите оценки (чл. 22, ал. 6 от Наредба № 3 от 15 април 2003 г.).
Не се оформя годишна оценка по учебния предмет "Физическо възпитание и спорт" за ученици, освободени по здравословни причини от изучаването му през двата учебни срока. Ако той е освободен от изучаването му само за единия учебен срок, за годишна оценка по предмета ще бъде срочната оценка за учебния срок, през който учебният предмет е изучаван (чл. 22, ал. 7-8 от Наредба № 3 от 15 април 2003 г.).
IV. Вписване на текущите, срочните и годишните оценки
Текущите, срочните и годишните оценки се вписват лично от учителя, който ги е поставил, в съответната задължителна документация при спазване на следните срокове:
- в деня на изпитването - за текущите оценки от устните и практическите изпитвания;
- до две седмици след провеждане на изпитването - за текущите оценки от писмените работи;
- в деня на оформянето им - за срочните и годишните оценки (чл. 23 от Наредба № 3 от 15 април 2003 г.)
V. Оформяне на окончателни оценки.
Оформянето на окончателни оценки става при завършване на съответната степен на образование - основно и средно.
При завършване на основно образование окончателните оценки, които се вписват в свидетелството за основно образование, се формират от годишните оценки по учебните предмети, изучавани в осми клас, съгласно училищния учебен план.
При завършване на средно образование окончателните оценки се формират с точност до 0,01 като средно аритметични от годишните оценки по учебните предмети, изучавани в гимназиалния етап от задължителната подготовка, от задължителноизбираемата подготовка и от свободноизбираемата подготовка.
Окончателните оценки при завършване на средно образование по учебните предмети, които се изучават само в един клас от гимназиалния етап, са годишните оценки за съответния клас (чл. 24, ал. 1, 3 и 4 от Наредба № 3 от 15 април 2003 г.).